 Jona 3 IBhayibheli Elikuyi-Internet INguqulo Yezwe Elisha3 Khona-ke izwi likaJehova lafika kuJona okwesibili, lathi: 2 Sukuma, uye eNineve umuzi omkhulu, umemezele kuwo isimemezelo engisikhuluma kuwe. 3 Khona-ke uJona wasukuma waya eNineve ngokwezwi likaJehova. Manje iNineve laliwumuzi omkhulu kuNkulunkulu, lingangebanga lohambo lwezinyawo lwezinsuku ezintathu. 4 Ekugcineni uJona wangena emzini ibanga lohambo lwezinyawo losuku olulodwa, futhi wayelokhu ememezela ethi: Kusele izinsuku ezingamashumi amane kuphela, bese iNineve ligumbuqelwa. 5 Amadoda aseNineve aqala ukuba nokholo kuNkulunkulu, amemezela ukuzila ukudla agqoka indwangu yesaka, kusukela komkhulu kunawo wonke kuwo kuya komncane kunawo wonke. 6 Lapho leli zwi lifika enkosini yaseNineve, khona-ke yasukuma esihlalweni sayo sobukhosi yakhumula isembatho sayo sezikhulu yembatha indwangu yesaka yahlala phansi emlotheni. 7 Ngaphezu kwalokho, yayaleza ukuba kwenziwe isimemezelo, yayaleza ukuba sishiwo eNineve, ngesinqumo senkosi nabakhulu bayo, kuthiwe: Akukho muntu nasilwane esifuywayo, akukho mhlambi wezinkomo namhlambi wezimvu nezimbuzi, okufanele kunambithe utho nakancí. Akekho noyedwa okufanele adle ukudla. Akufanele kuphuzwe ngisho namanzi. 8 Mabembathe indwangu yesaka, umuntu nemfuyo; mababize uNkulunkulu ngamandla babuye, yilowo nalowo endleleni yakhe embi nasebudloveni obabusezandleni zabo. 9 Ngubani owaziyo ukuthi uNkulunkulu weqiniso ngeke yini abuya futhi empeleni adabuke abuye entukuthelweni yakhe evuthayo, ukuze singashabalali? 10 UNkulunkulu weqiniso wayibona imisebenzi yabo, ukuthi babebuyile endleleni yabo embi; ngakho uNkulunkulu weqiniso wadabuka ngenhlekelele ayekhulumé ukuthi uzobabangela yona; akabange esayibangela. 